**ZAPISNIK**

6. (šeste) sjednice Upravnog vijeća koja je održana u ponedjeljak, 26. 02. 2018. godine s početkom u 12,10 sati u sjedištu Centra za odgoj i obrazovanje ''Vinko Bek'' te je trajala do 14.00. sati.

**Sjednici su prisustvovali sljedeći članovi Upravnog vijeća:**

* dr. sc. Robert Holjevac, predstavnik Osnivača
* Neven Tučkar, dr. sc., predstavnik Osnivača
* dr. Trpimir Goluža, predstavnik roditelja korisnika (pridružio se sjednici u 12,20 sati)
* Anita Lukić, univ. spec. rehab. educ., predstavnica radnika

Predsjednica Upravnog vijeća Centra gospođa Đurđica Sumrak, dr. vet. med., unaprijed je ispričala svoj nedolazak na sjednicu.

Osim gore navedenih članova Upravnog vijeća, sjednici su prisustvovale i:

* Ivana Rotim, prof. def., v.d. ravnateljice Centra
* Petra Mlinarić, bacc. oec., voditeljica računovodstva
* Sanja Tomac, dipl. iur., tajnica Centra

Dnevni red sjednice:

1. Verifikacija zapisnika 5. sjednice

2. Usvajanje Završnog računa za 2017. godinu

3. Izvješće v.d. ravnateljice o aktualnim događanjima u Centru

6. Razno

**Ad 1**

Članovima Upravnog vijeća Centra dostavljen je zapisnik 5. sjednice elektroničkom poštom. **Na zapisnik nema primjedbi te se jednoglasno donosi odluka o usvajanju zapisnika 5. sjednice Upravnog vijeća Centra. Odluka je donesena sa 4 glasa za, 0 glasova protiv i 0 suzdržanih glasova.**

**Ad 2**

**Voditeljica računovodstva obavještava o potrebi za reguliranjem kratkoročnih i privremenih beskamatnih pozajmnica iz vlastitih sredstava za plaćanje proračunskih rashoda i izdataka te o raspodijeli rezultata za 2017. godinu.**

**Jednoglasno se usvaja Završni račun za 2017. godinu. Navedene odluke donose se jednoglasno, sa četiri glasa za, 0 protiv i 0 suzdržanih glasova.**

**Ad 3**

V.d. ravnateljice započinje svoje izvješće mailom koji je nedavno poslala svim članovima Upravnog vijeća.

V.d. ravnateljice pojašnjava kako smo dobili idejni projekt izgradnje novog objekta koji je ona također proslijedila članovima upravnog vijeća na uvid.

Sjednica završena u 14.00. sati.

**ZAPISNIK**

7. (sedme) sjednice Upravnog vijeća koja je održana u srijedu, 21. 03. 2018. godine s početkom u 12,10 sati u sjedištu Centra za odgoj i obrazovanje ''Vinko Bek'' te je trajala do 14.00. sati.

**Sjednici su prisustvovali sljedeći članovi Upravnog vijeća:**

* mr. Đurđica Sumrak, dr. vet. med. predstavnica Osnivača
* dr. sc. Robert Holjevac, predstavnik Osnivača
* Neven Tučkar, dr. sc., predstavnik Osnivača
* dr. Trpimir Goluža, predstavnik roditelja korisnika
* Anamarija Giuliani, prof. glazbene kulture, zamjenica predstavnice radnika

Osim gore navedenih članova Upravnog vijeća, sjednici su prisustvovale i:

* Ivana Rotim, prof. def., v.d. ravnateljice Centra
* Emina Šišić Anđelić, prof. reh., zamjenica predstavnice Sindikata zaposlenih u socijalnoj skrbi i voditeljica Odjela za psihosocijalnu rehabilitaciju odraslih osoba
* Božica Vulama, dipl. socijalna radnica, predsjednica stručnog vijeća Centra
* Sanja Tomac, dipl. iur., tajnica Centra (zapisničar)

Đurđica Sumrak, predsjednica Upravnog vijeća Centra pozdravlja prisutne na sjednici i čita predloženi Dnevni red sjednice:

1.      Verifikacija Zapisnika 6. sjednice Upravnog vijeća

2.      Izvješće o inspekcijskom nadzoru u Centru provedenom u razdoblju 28. 2. - 2. 3. 2018.

godine i Analiza događaja vezano uz projektni zadatak

3.      Zamolba za smještaj djelatnika N.R.

4.      Razno

Članovi Upravnog vijeća slažu se s predloženim Dnevnim redom te nemaju ništa za dodati.

**Ad 1**

Članovima Upravnog vijeća Centra dostavljen je zapisnik 6. sjednice elektroničkom poštom. **Na zapisnik nema primjedbi te se jednoglasno donosi odluka o usvajanju zapisnika 6. sjednice Upravnog vijeća Centra. Odluka je donesena sa 5 glasova ''za'', 0 glasova ''protiv'' i 0 suzdržanih glasova.**

**Ad 2**

Predsjednica Upravnog vijeća Centra daje riječ v.d. ravnateljici Ivani Rotim da izvijesti članove o provedenom inspekcijskom nadzoru u Centru.

V.d. ravnateljice obavještava članove Upravnog vijeća kako je nadležno ministarstvo provelo inspekcijski nadzor u razdoblju od 28. veljače do 2. ožujka 2018. godine. Ističe kako su pronađene manje nepravilnosti koje će biti ispravljene.

V.d. ravnateljice ističe svoje osobno zadovoljstvo radnicima svih odjela Centra.

**Ad 3**

V.d. ravnateljice obavještava o zamolbi radnika Centra za privremeni smještaj u Centru.

Svi članovi Upravnog vijeća slažu se da radniku treba izaći u susret i olakšati mu na svaki raspoloživi način.

**Članovi Upravnog vijeća jednoglasno donose odluku kojom se prihvaća zamolba radnika N.R. za smještaj u Centru. Odluka je donesena sa 5 glasova ''za'', 0 glasova ''protiv'' i 0 suzdržanih glasova.**

**Ad 4**

Pod ovom točkom nije bilo rasprave.

Predsjednica Upravnog vijeća zatvara sjednicu u 14.00. sati.

**ZAPISNIK**

8. (osme) sjednice Upravnog vijeća koja je održana u utorak, 8. svibnja 2018. godine s početkom u 14,20 sati u sjedištu Centra za odgoj i obrazovanje ''Vinko Bek'' te je trajala do 16.00. sati.

**Sjednici su prisustvovali sljedeći članovi Upravnog vijeća:**

* dr. sc. Robert Holjevac, predstavnik Osnivača
* dr. Trpimir Goluža, predstavnik roditelja korisnika
* Anita Lukić, sv. spec. rane int. u ed. rehab., predstavnica radnika

**Odsutni su bili članovi Upravnog vijeća:**

* mr. Đurđica Sumrak, dr. vet. med. predstavnica Osnivača
* Neven Tučkar, dr. sc., predstavnik Osnivača

Dnevni red sjednice:

1.  Verifikacija Zapisnika 7. sjednice Upravnog vijeća

2. Donošenja izmjena i dopuna Statuta Centra

3. Donošenje Pravilnika o unutarnjem ustroju i sistematizaciji radnih mjesta

4. Donošenje odluke o natječaju za ravnatelja/icu Centra

5. Razno

**Ad 1**

Članovima Upravnog vijeća Centra dostavljen je zapisnik 7. sjednice elektroničkom poštom. **Na zapisnik nema primjedbi te se jednoglasno donosi odluka o usvajanju zapisnika 7. sjednice Upravnog vijeća Centra. Odluka je donesena sa 3 glasa ''za'', 0 glasova ''protiv'' i 0 suzdržanih glasova.**

**Ad 2**

Gospodin Goluža daje riječ tajnici Centra koja pobliže pojašnjava članovima Upravnog vijeća razloge donošenja Odluke o izmjenama i dopunama Statuta (kraće obrazloženje prethodno je poslano mailom članovima).

Tajnica obavještava članove Upravnog vijeća kako nam je nadležno ministarstvo uvažilo prijedlog da, uz odjele kao ustrojstvene jedinice zadržimo i odsjeke. Stoga smo bismo i u Statut trebali unijeti nazive i kratka pojašnjenja odsjeka koje imamo u Odjelu prehrane i pomoćno tehničkih poslova i Odjelu integracije.

Vezano za odredbu Statuta koja se tiče pedagoških mjera potrebno je provesti usklađenje s Pravilnikom o pedagoškim mjerama te izbaciti jednu mjeru pod nazivom: odgojno-obrazovni tretman produženog stručnog postupka koje Pravilnik više ne navodi.

Zaključno primijetilo se kako je u odredbi Statuta u kojoj se navode opći akti Centra omaškom dvaput naveden Poslovnik o radu Stručnog vijeća te smo ovom prilikom navedeno ispravili.

Članovi Upravnog vijeća jednoglasno donose sljedeću

**ODLUKU**

**O**

**IZMJENAMA I DOPUNAMA STATUTA**

U Statutu Centra KLASA: 602-03/16-02/004, URBROJ: 251-269-16-02-004 od 04. 02. 2016.g.

Članak 1.

Članak 26. mijenja se i glasi:

1. UNUTARNJI USTROJ CENTRA

Rad Centra ustrojen je po odjelima koji obavljaju djelatnost u sjedištu i Dislociranoj jedinici Zagreb.

U sjedištu Centra ustrojeni su sljedeći odjeli:

1. Odjel odgoja i psihosocijalne rehabilitacije mladih
2. Odjel za psihosocijalnu rehabilitaciju odraslih osoba

3.Odjel integracije

U Odjelu integracije ustrojavaju se dva odsjeka:

1. Odsjek za ranu intervenciju i integraciju korisnika nižih razreda osnovne škole

-za korisnike od 0. godine života do završenog 4. razreda osnovne škole

1. Odsjek za integraciju korisnika viših razreda osnovne škole i korisnika srednje

škole

-za korisnike od 5. razreda osnovne škole do završetka srednje škole

1. Odjel srednjoškolskog obrazovanja
2. Odjel izdavačke djelatnosti na brajici i uvećanom tisku

5. Odjel prehrane i pomoćno-tehničkih poslova

U Odjelu prehrane i pomoćno tehničkih poslova ustrojavaju se dva odsjeka:

a) Odsjek tehničkih, prijevoznih i čuvarskih poslova

b) Prehrambeno-tehnički odsjek

Računovodstveni, administrativni i informatički poslovi obavljaju se pod neposrednim rukovođenjem ravnatelja.

U Dislociranoj jedinici Zagreb provode se programi odgoja, obrazovanja i psihosocijalne rehabilitacije djece predškolske i osnovnoškolske dobi. Programi se provode bez ustrojavanja odjela pod neposrednim rukovođenjem voditelja Dislocirane jedinice.

Voditelje odjela, voditelja Dislocirane jedinice imenuje i razrješava ravnatelj između radnika tih odjela i Dislocirane jedinice.

Voditelje odsjeka imenuje i razrješava ravnatelj između radnika odsjeka.

Unutarnji ustroj Centra pobliže se regulira Pravilnikom o unutarnjem ustroju i sistematizaciji poslova.

Članak 2.

**PEDAGOŠKE MJERE SPRJEČAVANJA**

Članak 56. g. mijenja se i glasi:

''Pedagoške mjere zbog povreda dužnosti, neispunjavanja obveza i nasilničkog ponašanja u:

a) Osnovnoj školi su: opomena, ukor, strogi ukor i preseljenje u drugu školu.

b) Odjelu srednjoškolskog obrazovanja su: opomena, ukor, opomena pred isključenje i isključenje iz Odjela srednjoškolskog obrazovanja.

Pedagoške mjere opomene i ukora izriču se za tekuću školsku godinu, a izrečena mjera opomene pred isključenje vrijedi do kraja srednjoškolskog obrazovanja.

Učenik koji je isključen ima pravo polagati razlikovni ispit.

Pedagošku mjeru opomene izriče razrednik, ukora Razredno vijeće, a opomene pred isključenje Učiteljsko odnosno Nastavničko vijeće.

Ravnatelj rješenjem odlučuje o pedagoškoj mjeri isključenja iz škole na temelju obavijesti Nastavničkog vijeća.

Do donošenja odluke o izricanju pedagoške mjere ravnatelj može rješenjem privremeno udaljiti učenika iz odgojno-obrazovnog procesa, o čemu je dužan pisanim putem izvijestiti roditelja i nadležni centar za socijalnu skrb. Nakon donošenja odluke o izricanju pedagoške mjere, rješenje o privremenom udaljenju će se ukinuti.

Škole su dužne provoditi pedagoške mjere uvažavajući učenikovo psihofizičko stanje i njegovu dob te utvrditi sve okolnosti koje utječu na njegov razvoj.''

Članak 3.

Članak 83. mijenja se i glasi:

''Upravno vijeće donosi Pravilnik o radu, Pravilnik o unutarnjem ustroju i sistematizaciji poslova, uz suglasnosti Ministarstva, te Poslovnik o radu Upravnog vijeća.

Stručno vijeće donosi Poslovnik o radu Stručnog vijeća i Pravilnik o stručnom usavršavanju i osposobljavanju radnika.

Ravnatelj Centra donosi Pravilnik o zaštiti od požara, Pravilnik o zaštiti na radu, Pravilnik o kućnom redu i Pravilnik o unutarnjem nadzoru i ostale opće akte koje je potrebno donijeti po odredbama zakona i ovog statuta.

Centar može imati i druge opće akte sukladno posebnim zakonima.''

Članak 4.

Stupanjem na snagu Izmjena i dopuna Statuta Centra za odgoj i obrazovanje „Vinko Bek“, Kušlanova 59a, Zagreb, prestaju vrijediti odgovarajuće, gore navedene odredbe pročišćenog teksta Statuta Centra od 04. 02. 2016. godine (KLASA: 602-03/16-02/004, URBROJ: 251-269-16-02-004).

Članak 5.

Izmjene i dopune Statuta Centra stupaju na snagu osmog dana od dana objavljivanja na oglasnim pločama sjedišta Centra i Dislocirane jedinice Zagreb Centra.

Predsjednica Upravnog vijeća Centra

mr. Đurđica Sumrak, dr. vet. med.

\_\_\_\_\_\_\_\_\_\_\_\_\_\_\_\_\_\_\_\_\_

**Odluka je donesena sa ukupno 4 glasa (odnosno od prisutnih članova Upravnog vijeća jednoglasno, tj. sa 3 glasa ''za'', 0 glasova ''protiv'' i 0 suzdržanih glasova te je uvažen i glas predsjednice Upravnog vijeća Centra koja je telefonskim putem potvrdila da se slaže s donošenjem Odluke o izmjenama i dopunama Statuta).**

**Ad 3**

**Članovi Upravnog vijeća jednoglasno donose odluku kojom se donosi Pravilnik o unutarnjem ustroju i sistematizaciji radnih mjesta Centra. Odluka je donesena sa ukupno 4 glasa (odnosno od prisutnih članova Upravnog vijeća jednoglasno, tj. sa 3 glasa ''za'', 0 glasova ''protiv'' i 0 suzdržanih glasova te je uvažen i glas predsjednice Upravnog vijeća Centra koja je telefonskim putem potvrdila da se slaže s donošenjem Pravilnika o unutarnjem ustroju i sistematizaciji radnih mjesta).**

**Ad 4.**

**Članovi Upravnog vijeća jednoglasno donose odluku kojom se donosi Odluka o raspisivanju natječaja za ravnatelja/icu. Odluka je donesena sa ukupno 4 glasa (odnosno od prisutnih članova Upravnog vijeća jednoglasno, tj. sa 3 glasa ''za'', 0 glasova ''protiv'' i 0 suzdržanih glasova te je uvažen i glas predsjednice Upravnog vijeća Centra koja je telefonskim putem potvrdila da se slaže s objavom natječaja za ravnatelja/icu Centra).**

Vezano za objavu tajnica objašnjava kako se natječaj objavljuje u Narodnim novinama, još jednom javnom glasilu, Hrvatskom zavodu za zapošljavanje, web stranici i oglasnim pločama Centra.

Članovi Upravnog vijeća mole da se natječaj objavi u onom javnom glasilu koje dostavi najpovoljniju ponudu za objavu te izdaju naputak da se isti objavi čim prije.

Sjednica završena u 16.00. sati.

**ZAPISNIK**

9. (devete) sjednice Upravnog vijeća koja je održana u srijedu, 30. svibnja 2018. godine s početkom u 12,30 sati u sjedištu Centra za odgoj i obrazovanje ''Vinko Bek'' te je trajala do 14.00. sati.

**Sjednici su prisustvovali sljedeći članovi Upravnog vijeća:**

* dr. sc. Robert Holjevac, predstavnik Osnivača
* dr. Trpimir Goluža, predstavnik roditelja korisnika
* Anita Lukić, sv. spec. rane int. u ed. rehab., predstavnica radnika
* mr. Đurđica Sumrak, dr. vet. med. predstavnica Osnivača
* Neven Tučkar, dr. sc., predstavnik Osnivača

Dnevni red sjednice:

1.   Verifikacija Zapisnika 8. sjednice Upravnog vijeća

2. Izmjene i dopune Financijskog plana za 2018. godinu

3. Otvaranje i razmatranje pristiglih prijava kandidata/kinja za objavljeni natječaj za

izbor i imenovanje ravnatelja/ice Centra (natječaj objavljen 16. 05. 2018.g.) i

odlučivanje o daljnjem tijeku postupka

4. Razno

**Ad 1**

Članovima Upravnog vijeća Centra dostavljen je zapisnik 8. sjednice elektroničkom poštom. **Na zapisnik nema primjedbi te se jednoglasno donosi odluka o usvajanju zapisnika 8. sjednice Upravnog vijeća Centra. Odluka je donesena sa 5 glasova ''za'', 0 glasova ''protiv'' i 0 suzdržanih glasova.**

**Ad 2**

**Po izlaganju voditeljice računovodstva i odgovaranju na pitanja članova Upravnog vijeća Centra pristupilo se glasovanju izmjena i dopuna Financijskog plana za 2018. godinu. Članovi Upravnog vijeća Centra jednoglasno donose Odluku o izmjenama i dopunama Financijskog plana za 2018. godinu. Odluka je donesena sa 5 glasova ''za'', 0 glasova ''protiv'' i 0 suzdržanih glasova.**

**Ad 3**

Tajnica Centra predaje predsjednici Upravnog vijeća Centra prijave na natječaj za izbor/imenovanje za ravnatelja/icu Centra. Na natječaj su pristigle dvije prijave te ih tajnica predaje predsjednici Upravnog vijeća u zapečaćenim omotnicama kako su i stigle. Tajnica obavještava kako su obje prijave poslane u roku koji je naveden u natječaju.

Predsjednica Upravnog vijeća otvara pristigle prijave. Na natječaj su pristigle prijave kandidatkinja G.J. i I.R. Članovi Upravnog vijeća utvrđuju kako su obje prijave potpune te kako obje kandidatkinje zadovoljavaju formalne uvjete.

**Članovi Upravnog vijeća dogovaraju termin razgovora s kandidatkinjama: utorak, 12. lipnja 2018. godine od 14,00 sati.**

Upravno vijeće konstatira kako će se razgovorima pristupiti abecednim redom, kako su i otvarane prijave.

**Ad 4**

Članovima Upravnog vijeća pojašnjeni su razlozi zbog kojih se sadašnji prostor Odjela integracije u Splitu ne može koristiti (vlaga u prostoru, nedovoljno prostora za rad, nepristupačnost prostora) te o nekoliko prostora koje se obišlo.

Sjednica završena u 14.00. sati.

**ZAPISNIK**

10. (desete) sjednice Upravnog vijeća koja je održana u utorak, 12. lipnja 2018. godine s početkom u 14,00 sati u sjedištu Centra za odgoj i obrazovanje ''Vinko Bek'' te je trajala do 16,00.

**Sjednici su prisustvovali sljedeći članovi Upravnog vijeća:**

* dr. sc. Robert Holjevac, predstavnik Osnivača
* Anita Lukić, sv. spec. rane int. u ed. rehab., predstavnica radnika
* mr. Đurđica Sumrak, dr. vet. med. predstavnica Osnivača
* Neven Tučkar, dr. sc., predstavnik Osnivača

1. Verifikacija Zapisnika 9. sjednice
2. Razgovori s kandidatkinjama za objavljeni natječaj za izbor i imenovanje ravnatelja/ice Centra (natječaj objavljen 16. 05. 2018.g.) i odlučivanje o daljnjem tijeku postupka
3. Razno

Ad 1

Članovima Upravnog vijeća Centra dostavljen je zapisnik 9. sjednice elektroničkom poštom. **Na zapisnik nema primjedbi te se jednoglasno donosi odluka o usvajanju zapisnika 9. sjednice Upravnog vijeća Centra. Odluka je donesena sa 4 glasa ''za'', 0 glasova ''protiv'' i 0 suzdržanih glasova.**

Ad 2

**Upravno vijeće donijelo je odluku da se za ravnateljicu Centra izabere sadašnja v.d. ravnateljice gospođa Ivana Rotim. Odluka je donesena jednoglasno, sa 4 glasa ''za'' , 0 ''protiv'' i 0 ''suzdržanih''.**

Ad 3

Pod točkom Razno nije bilo rasprave.

Sjednica završena u 16.00. sati.

**ZAPISNIK**

11. (jedanaeste) sjednice Upravnog vijeća koja je održana u utorak, 3. srpnja 2018. godine s početkom u 14,45 sati u sjedištu Centra za odgoj i obrazovanje ''Vinko Bek'' te je trajala do 15,15.

**Sjednici su prisustvovali sljedeći članovi Upravnog vijeća:**

* mr. Đurđica Sumrak, dr. vet. med. predstavnica Osnivača
* dr. sc. Robert Holjevac, predstavnik Osnivača
* Anita Lukić, sv. spec. rane int. u ed. rehab., predstavnica radnika

Sjednici nisu prisustvovali

* dr. Trpimir Goluža, predstavnik roditelja korisnika,
* Neven Tučkar, dr. sc., predstavnik Osnivača

koji su unaprijed ispričali svoj nedolazak

Gospođa Sumrak pozdravlja sve prisutne, konstatira da su članovi upravnog vijeća gospodin Trpimir Goluža, predstavnik roditelja korisnika te gospodin Neven Tučkar ispričali svoj nedolazak na današnju sjednicu te konstatira da, budući da su prisutna tri člana za današnju sjednicu postoji kvorum. Predsjednica Upravnog vijeća čita predloženi Dnevni red sjednice:

1. Donošenje odluke o imenovanju ravnateljice Centra
2. Izmjene i dopune Financijskog plana 2018. godine
3. Razno

Članovi Upravnog vijeća slažu se s predloženim Dnevnim redom, nemaju ništa za dodati te usvajaju isti.

**Ad 1**

Tajnica predaje predsjednici Upravnog vijeća odluku kojom se daje prethodna suglasnost ministrice za demografiju, obitelj, mlade i socijalnu politiku za imenovanje Ivane Rotim, prof. def. ravnateljicom Centra za odgoj i obrazovanje ''Vinko Bek''. Odluka je donesena 19. lipnja 2018. godine.

**Odluka o imenovanju gospođe Ivane Rotim, prof. def. ravnateljicom Centra za odgoj i obrazovanje ''Vinko Bek'' donesena je jednoglasno s 3 glasa ''za'', 0 ''protiv'' i 0 '' suzdržanih'' glasova.**

**Ad 2**

Nastavno na Prijedlog izmjena i dopuna financijskog plana za 2018. godinu usvojenog na 9. sjednici voditeljica računovodstva obavještava kako je neraspoređeni višak prihoda od poslovanja iz vlastitih sredstava potrebno uključiti u izmjene/dopune te u dogovoru s v.d. ravnateljicom predlaže da se preostali višak rasporedi na rashode za nabavu proizvedene dugotrajne imovine i rashode za dodatna ulaganja na nefinancijskoj imovini. Također, voditeljica računovodstva pojašnjava kako su sredstva za obnovu kuglane preraspoređena  sa skupine rashoda 4511  na 4227 budući da se radi o nabavi opreme. Ostale izmjene/dopune ostaju nepromijenjene.

**''Jednoglasno se donosi Odluka kojom se prihvaćaju navedene Izmjene i dopune Financijskog plana za 2018. godinu.'' Odluka se donosi sa 3 glasa ''za'', 0 ''protiv'' i 0 ''suzdržanih'' glasova.**

**Ad 3**

Pod ovom točkom tajnica je obavijestila članove Upravnog vijeća kako nam je u lipnju dostavljen jedan zahtjev za prekvalifikaciju u programu obrazovanja odraslih. Zahtjev je proslijeđen nastavnici koja vodi obrazovanje odraslih te voditelju Odjela srednjoškolskog obrazovanja budući da zahtjev ide na sjednicu Nastavničkog vijeća koje će utvrditi program i razlike ispita te će se zatim o svemu obavijestiti Upravno vijeće na sjednici u rujnu. Početak nastave predviđen je za početak listopada 2018. godine.

**Zapisnik sa današnje, jedanaeste (11.) sjednice čita se članovima Upravnog vijeća. Prigovora na zapisnik nema. ''Jednoglasno se donosi Odluka kojom se prihvaća zapisnik sa 11. sjednice Upravnog vijeća Centra.'' Odluka se donosi sa 3 glasa ''za'', 0 ''protiv'' i 0 ''suzdržanih glasova.**

**ZAPISNIK**

12. (dvanaeste) sjednice Upravnog vijeća koja je održana u utorak, 4. rujna 2018. godine s početkom u 14,30 sati u sjedištu Centra za odgoj i obrazovanje ''Vinko Bek'' te je trajala do 15,20.

**Sjednici su prisustvovali sljedeći članovi Upravnog vijeća:**

* mr. Đurđica Sumrak, dr. vet. med. predstavnica Osnivača
* dr. sc. Robert Holjevac, predstavnik Osnivača
* Neven Tučkar, dr. sc., predstavnik Osnivača
* dr. Trpimir Goluža, predstavnik roditelja korisnika
* Anita Lukić, sv. spec. rane int. u ed. rehab., predstavnica radnika

Gospođa Sumrak pozdravlja sve prisutne, konstatira da su na današnjoj sjednici prisutni svi članovi Upravnog vijeća te se sjednica može održati. Predsjednica Upravnog vijeća čita predloženi Dnevni red sjednice:

1. Donošenje Odluke o izmjenama i dopunama Pravilnika o unutarnjem ustroju i sistematizaciji poslova
2. Donošenje Odluke o uvjetima i načinu upisa polaznice u program obrazovanja odraslih i o početku nastavne godine 2018/19 za polaznicu
3. Razno
4. Verifikacija zapisnika 12. sjednice

Članovi Upravnog vijeća slažu se s predloženim Dnevnim redom, nemaju ništa za dodati te jednoglasno usvajaju isti.

**Ad 1**

Prema važećem Pravilniku Centra broj sistematiziranih radnih mjesta – Vozač je 3, a potreban broj radnika na navedenom radnom mjestu je 4 te je potrebno donijeti Odluku o izmjenama i dopunama Pravilnika. Navedene izmjene Pravilnika donose se uz prethodni dogovor s ministarstvom

Ravnateljica također upoznaje članove Upravnog vijeća o potrebama za dodatnim službenim vozilom (kombi vozilo) za koje je zatražena suglasnost nadležnog ministarstva.

Na temelju članka 84. Statuta Centra za odgoj i obrazovanje ''Vinko Bek'' (u daljnjem tekstu: ''Centar'') Upravno vijeće Centra na sjednici održanoj 4. rujna 2018. godine donijelo je

**ODLUKU O IZMJENI I DOPUNI PRAVILNIKA O UNUTARNJEM USTROJU I SISTEMATIZACIJI POSLOVA**

**CENTRA ZA ODGOJ I OBRAZOVANJE ''VINKO BEK''**

Članak 1.

U članku 16. Pravilnika, u dijelu koji se odnosi na Odjel prehrane i pomoćno-tehničkih poslova, Odsjek za čuvarske poslove, održavanje i prijevoz, pod rednim brojem 4. Vozač u stupcu BROJ IZVRŠITELJA broj 3. zamjenjuje se brojem 4.

Članak 2.

U članku 17. Pravilnika za radno mjesto pod rednim brojem 45. Vozač, u stupcu BROJ IZVRŠITELJA broj 3. zamjenjuje se brojem 4, a na kraju navedenog stupca broj 191 zamjenjuje se brojem 192.

Članak 3.

Ova Odluka o izmjeni i dopuni Pravilnika stupa na snagu dan nakon objave na oglasnim pločama Centra.

KLASA:  
UR.BROJ:

Predsjednica Upravnog vijeća:

mr. Đurđica Sumrak, dr. vet. med.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na ovu Odluku o izmjeni i dopuni Pravilnika Ministarstvo za demografiju, obitelj, mlade i socijalnu politiku dalo je suglasnost dana \_\_\_\_\_\_\_\_\_\_\_\_\_\_\_\_\_\_\_\_\_.

Ova Odluka o izmjeni i dopuni Pravilnika objavljena je na oglasnoj ploči u sjedištu Centra, oglasnoj ploči Dislocirane jedinice Zagreb i oglasnim pločama Odjela integracije u Splitu i Osijeku dana \_\_\_\_\_\_\_\_\_\_\_\_\_\_\_\_\_ i stupila je na snagu dan nakon objave na oglasnim pločama Centra.

Ravnateljica:

Ivana Rotim, prof. def.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Odluka o izmjenama i dopunama Pravilnika o unutarnjem ustroju i sistematizaciji poslova Centra za odgoj i obrazovanje ''Vinko Bek'' donesena je jednoglasno s 5 glasova ''za'', 0 ''protiv'' i 0 '' suzdržanih'' glasova.**

**Ad 2**

Tajnica podsjeća članove Upravnog vijeća kako nam je u lipnju dostavljen jedan zahtjev za prekvalifikaciju u programu obrazovanja odraslih, a o kojem se raspravljalo na sjednici Nastavničkog vijeća koje je utvrdilo program i razlike ispita, a polaznica bi s nastavom krenula u listopadu 2018. godine.

**Odluka o uvjetima i načinu upisa polaznice u program obrazovanja odraslih te o početku nastavne godine donesena je jednoglasno s 5 glasova ''za'', 0 ''protiv'' i 0 ''suzdržanih'' glasova.**

**Ad 3**

Pod ovom točkom ravnateljica moli članove Upravnog vijeća da se odmah dogovori termin za iduću sjednicu koja bi trebala održati u rujnu zbog donošenja Godišnjeg plana i programa Centra koji je trenutno u izradi.

Dogovara se termin iduće sjednice: petak, 21. rujna 2018. s početkom u 14,00 sati.

**Ad 4**

**Zapisnik sa današnje izvanredne, a po ukupnom redoslijedu dvanaeste (12.) sjednice čita se članovima Upravnog vijeća. Prigovora na zapisnik nema. Jednoglasno se donosi Odluka kojom se prihvaća zapisnik sa 12. sjednice Upravnog vijeća Centra. Odluka se donosi sa 5 glasova ''za'', 0 ''protiv'' i 0 ''suzdržanih'' glasova.**

Sjednica završena u 15.20. sati.

**ZAPISNIK**

13. (trinaeste) sjednice Upravnog vijeća koja je održana u petak, 21. rujna 2018. godine s početkom u 14,40 sati u sjedištu Centra za odgoj i obrazovanje ''Vinko Bek'' te je trajala do 16,00 sati.

**Sjednici su prisustvovali sljedeći članovi Upravnog vijeća:**

* dr. sc. Robert Holjevac, predstavnik Osnivača
* dr. Trpimir Goluža, predstavnik roditelja korisnika
* Anita Lukić, sv. spec. rane int. u ed. rehab., predstavnica radnika

**Odsutni članovi bili su:**

* mr. Đurđica Sumrak, dr. vet. med. predstavnica Osnivača i predsjednica upravnog vijeća Centra (prethodno ispričala svoj nedolazak),
* Neven Tučkar, dr. sc., predstavnik Osnivača (ispričao svoj nedolazak zbog unaprijed nepredvidivih okolnosti).

Na početku sjednice prisutni članovi odlučili su kako će sjednicu voditi gospodin Trpimir Goluža, predstavnik roditelja korisnika.

Gospodin Goluža pozdravlja sve prisutne, konstatira da su na današnjoj sjednici prisutna tri od ukupno pet članova Upravnog vijeća te kako za današnju sjednicu postoji kvorum te se sjednica može održati. Gospodin Goluža čita predloženi Dnevni red sjednice:

1. Izvješće o realizaciji Godišnjeg plana i programa Centra za školsku godinu 2017./2018.
2. Donošenje Godišnjeg plana i programa i kurikuluma Centra za školsku godinu 2018./19.
3. Polugodišnji financijski izvještaj
4. Donošenje izmjena financijskog plana za 2018. godinu
5. Razno

Članovi Upravnog vijeća slažu se s predloženim Dnevnim redom, nemaju ništa za dodati te jednoglasno usvajaju isti.

**Ad 1**

Ravnateljica izlaže prezentaciju izvješća, a koju je prethodno poslala članovima Upravnog vijeća elektroničkom poštom. U navedenom izvješću opisano je sve što se u prošloj školskoj godini realiziralo, a bilo je planirano.

Ravnateljica obavještava o donaciji Međunarodnog kluba žena u iznosu od 83.000, 00 kn s koji su uloženi u obnovu prostora Odjela za odgoj i psihosocijalnu rehabilitaciju mladih, sjenicu za Odjel psihosocijalne rehabilitacije odraslih osoba, za nabavku testova za stručne radnike Centra. Također u izvješću vidljiva su događanja (odlasci u kina, kazališta i sl.) na kojima su prisustvovali korisnici.

Za Odjel integracije ravnateljica navodi da je vidljiv porast korisnika te da su nužna ulaganja u vozni park s obzirom na to da djelatnici obilaze korisnike na terenu po čitavoj Hrvatskoj (često ih posjećuju u mjestima do kojih se ne može doći sredstvima javnog prijevoza). Ravnateljica zatim daje riječ i predstavnici radnika i voditeljici Odjela integracije, Aniti Lukić. Gospođa Lukić napominje kako je u Godišnji plan i program Odjel integracije predvidio i ulaganje u prostor u Splitu radi bolje iskoristivosti prostora. kako Odjel integracije ima 283 korisnika (nema liste čekanja) te da je u protekloj školskoj godini na odjelu bilo 1920 obilazaka na teren. Također navodi kako djelatnici odjela pružaju i usluge koje nisu prepoznate u Pravilniku (timska procjena, Završni tjedan). Gospođa Lukić navodi kako su provedene ankete o zadovoljstvu programom ''Završni tjedan'' te kako su povratne informacije pozitivne. Također, krajem kolovoza završen je projekt Cerebralno oštećenje vida, a planiraju se i daljnji projekti s inozemnim ustanovama.

Ravnateljica zatim nastavlja s izvješćem realiziranog za Odjel srednjoškolskog obrazovanja. Iz izvješća su vidljivi programi odnosno smjerovi u Srednjoj školi Centra (Telefonski operater, Administrator, Poslovni tajnik), razredi po smjerovima, broj učenika…Što se tiče Državne mature ravnateljica obavještava kako su rezultati dobri. Na ljetnom roku državnu maturu polagalo je troje učenika, a na jesenskom roku dvoje učenika. Rezultati Državne mature su dobri, a jedan učenik je po uspješno položenoj maturi upisao Učiteljsku akademiju. U Godišnji plan i program uvršteni su kalendar nastave, izvanučionična nastava, stručna praksa, zaduženja nastavnika…

Što se tiče Odjela za izdavačku djelatnost na uvećanom tisku i brajici ravnateljica ističe problem specifičnosti navedenog odjela koji u sustavu socijalne skrbi nije prepoznat. Objašnjava značajnu ulogu radnika tog odjela s posebnim osvrtom na njihova specifična znanja i velik opseg posla. Također obavještava i o zaposlenju jednog korektora za brajicu (zamjena za djelatnika koji je na bolovanju) te o važnosti edukacije i zadržavanja mladih radnika u Centru. Za ovaj odjel (kao i za druge odjele) tražit će se nova zapošljavanja.

Vezano za DJ Zagreb ravnateljica obavještava kako Osnovna škola Centra još uvijek djeluje na lokaciji u Filipovićevoj ulici te da se planira skoro sklapanje novog ugovora o zakupu s vlasnicom nekretnine. Navodi kako se za sada, u suradnji s ministarstvom nije uspjelo pronaći primjerenije prostorno rješenje.

Što se tiče odjela prehrane i pomoćno-tehničkih poslova ravnateljica obavještava kako smo, sukladno dogovoru s predstavnicima nadležnog ministarstva zatražili suglasnost za zapošljavanje još jednog vozača. Također nam je potrebno još jedno kombi vozilo.

Zaključno, što se tiče svih odjela Centra ravnateljica navodi da je plan uglavnom realiziran.

**Ad 2**

Ravnateljica izlaže Godišnji plan i program Centra za školsku godinu 2018./19, a koji prethodno poslala svim članovima Upravnog vijeća elektroničkom poštom. Ravnateljica objašnjava kako se u navedenom dokumentu navode planovi za popravak opreme, poboljšanje prostornih uvjeta i sl.

**Jednoglasno se donosi Odluka kojom se donosi Godišnji plan i program Centra za 2018./19. godinu. Odluka se donosi sa 3 glasa ''za'', 0 ''protiv'' i 0 ''suzdržanih'' glasova.**

Zatim ravnateljica izlaže Kurikulum Centra za 2018./19. godinu.

**Jednoglasno se donosi Odluka kojom se donosi Kurikulum Centra za 2018./19. godinu. Odluka se donosi sa 3 glasa ''za'', 0 ''protiv'' i 0 ''suzdržanih'' glasova.**

**Ad 3**

Gospodin Goluža daje riječ Petri Mlinarić, voditeljici računovodstva koja izlaže polugodišnji financijski izvještaj. Voditeljica računovodstva izlaže podatke o prihodima i rashodima s obzirom na prethodno razdoblje. Pojašnjava kako su nam prihodi nešto manji (u prethodnom razdoblju donirana su sredstva od akcije Rotary cluba), ali kako većih odstupanja nema. Povećani su rashodi stručnog usavršavanja i troškovi objave natječaja u Narodnim novinama.

Voditeljica računovodstva obavještava članove Upravnog vijeća i o radovima koji su izvođeni tijekom ljeta (dvorana, kuglana, prozori), a iznosi navedenih troškova bit će vidljivi u izvještaju za 3. kvartal. Voditeljica računovodstva pojašnjava kako od ove godine više nismo u sustavu PDV-a.

Od većih donacija voditeljica računovodstva spominje donaciju Međunarodnog kluba žena, zatim donaciju od MZO-a koju je Centar dobio za preventivne programe protiv nasilja. Na poseban upit gospodina Goluže u koju namjenu su navedena sredstva utrošena voditeljica računovodstva odgovara kako su organizirane radionice protiv nasilja za korisnike, nabavljen je fotoaparat za fotografiranje važnijih događanja u Centru te izleta, ljetovanja i sl, didaktički materijal….

**Jednoglasno se donosi Odluka kojom se donosi polugodišnji financijski izvještaj godinu. Odluka se donosi sa 3 glasa ''za'', 0 ''protiv'' i 0 ''suzdržanih'' glasova.**

**Ad 4**

Voditeljica računovodstva objašnjava kako je do izmjena financijskog plana došlo zbog pohađanja edukacija naših djelatnika i odlazaka na službena putovanja u inozemstvo u tu svrhu.

Također obavještava kako je Centar dobio od Ministarstva znanosti i obrazovanja 24.000,00 kn za nabavu informatičke opreme za osnovnu školu.

**Jednoglasno se donosi Odluka kojom se donosi Izmjene financijskog plana za 2018. godinu. Odluka se donosi sa 3 glasa ''za'', 0 ''protiv'' i 0 ''suzdržanih'' glasova.**

**Ad 5**

Ravnateljica Centra obavještava članove Upravnog vijeća kako su Uredbom Vlade od lipnja 2018. godine povećani koeficijenti složenosti poslova velikom dijelu radnika, a time i njihove plaće. Međutim kako se jednom dijelu radnika (računovodstveni djelatnici, djelatnici koji su zaposleni u tiskari odnosno u odjelu za izdavačku djelatnost na uvećanom tisku i brajici, vozači, portiri, djelatnice u tajništvu, tehničar automatske obrade podataka, portiri…) plaće nisu povećale. S obzirom na navedeno ravnateljica obavještava kako je održan sastanak s predstavnicima obaju sindikata koji imaju svoje predstavnike u Centru te su upućeni dopisi kojima je zatraženo povećanje plaća i navedenim djelatnicima.